正宫・醉太平寒食
作者：王元鼎
朝代：元

paragraphs: 珠帘外燕飞，乔木上莺啼，莺莺燕燕正寒食，想人生有几。
有花无酒难成配，无花有酒难成对。
今日有花有酒有相识，不吃呵图甚的？声声啼乳鸦，生叫破韶华。
夜深微雨润堤沙，香风万家。
画楼洗净鸳鸯瓦，彩绳半湿秋千架。
觉来红日上窗纱，听街头卖杏花。
辜负了禁烟，冷落了秋千。
春光去也怎留恋？听莺啼燕喧。
红馥馥落尽桃花片，青丝丝舞困垂杨线，扑簌簌满地堕榆钱，芳心闷倦。
花飞时雨残，帘卷处春寒。
夕阳楼上望长安，洒西风泪眼。
几时睚彻凄惶限？几时盼得南来雁？几番和月凭阑干？多情人未还！。